সিরিজের এই মুহূর্তে ১-১। দ্বিতীয় ম্যাচ জিতে সমতা ফিরিয়েছে পাকিস্তান। অর্থাৎ, রবিবার সিরিজের শেষ ম্যাচ এখন ফাইনাল। এদিন অবশ্য পাকিস্তান জয় কিছুটা হলেও ম্লান হয়ে গিয়েছিল ইমামের চোটের জন্য। দলের প্রত্যেকে এতটাই উদ্বিগ্ন হয়ে পড়েন যে জয়ের কথা প্রায় কারও মাথাতেই ছিল না। লকি ফার্গুসনের বাউন্সার হেলমেট-এর গ্রিলে সজোরে লাগার পর প্রথমে বেশ কিছুক্ষণ ধুঁকতে থাকেন ইমাম। যা দেখে আবু ধাবির শেখ জায়েদ স্টেডিয়ামে কিছুক্ষণের জন্য উদ্বেগ ছড়ায়। পরে অবশ্য পাকিস্তান ক্রিকেট বোর্ডের তরফে জান‌ানো হয়েছে, সিটি স্ক্যানে উদ্বেগজনক কিছু ধরা পড়েনি। হাসপাতাল থেকে ছেড়ে দেওয়া হয় ইমামকে। তবে টিম ম্যানেজমেন্টের তরফে জানানো হয়েছে, আপাতত তিনি দলের ফিজিও-র নজরে থাকবেন। প্রসঙ্গত, এদিন ২১০ রানের লক্ষ্যমাত্রা নিয়ে ব্যাট করতে নেমেছিল পাকিস্তান। মাথায় বল লাগার সময় ইমাম ব্যাট করছিলেন ১৬ রানে। পাকিস্তানের শাহিন শা আফ্রিদি কেরিয়ারের সেরা বোলিং (৪-৩৮) করেন। ওপেনার ফখর জামান হাফ সেঞ্চুরি করেছেন।